Maak 'n entrepreneur groot - Jou Gesin | Solidariteit WêreldJou Gesin | Solidariteit Wêreld
Tuis › Artikels › Maak 'n entrepreneur groot
Ons as ouers se belangrikste werk is om te verseker dat ons kinders opgroei om eendag eerlike, getroue en moedige mense te word. In vandag se wêreld is dit egter makliker gesê as gedaan.
Tye is aan die verander
Die wêreld het drasties verander sedert ons kinders was. Ons samelewing is nou beter gekonnekteer, meer omstrede en meer verwarrend as ooit te vore.
Vir vorige geslagte was die pad na die toekoms voor die hand liggend. Jy moes net hard werk op skool en sorg dat jy 'n universiteitsgraad of ander naskoolse kwalifikasie verwerf. Dit was jou waarborg dat jy 'n goeie werk sou kry by 'n maatskappy wat die res van jou lewe na jou sou kyk. Dis egter lankal nie meer die geval nie.
Vandag kan ouers nie meer aanneem dat hulle kinders sonder te veel moeite deur die lewe sal gaan nie. Om suksesvol te wees in dié nuwe kompeterende en dikwels chaotiese omgewing, vereis deursettingsvermoë, intelligensie en 'n sterk entrepreneursgees. Ouers kan verseker dat hulle kinders in komende jare 'n sterk voordeel het, deur hierdie waardes vanaf 'n vroeë ouderdom by hulle te kweek.
Hier is 'n paar maniere waarop ouers hul kinders kan aanmoedig om die denkvermoë van 'n entrepreneur te omhels:
Stel die regte voorbeeld.
As ouer het jy seker al opgemerk hoeveel van jou eie gedrag jou kind optel en namaak. Jy hoef egter nie self 'n entrepreneur of kleinsake-eienaar te wees om 'n goeie voorbeeld vir jou kinders te stel nie – entrepreneurskap is immers 'n houding, nie 'n beroep nie.
Harde werk, kreatiwiteit en deursettingsvermoë is sleutelelemente van die entrepreneuriese gees. Ouers wat hierdie eienskappe in hul kinders wil sien, moet dit in hul eie optrede demonstreer deur kreatiewe oplossings vir probleme te soek, positief te bly ten spyte van mislukking, en deur selfstandig te wees.
Stel vroegtydig die konsep van risiko en beloning aan jou kind bekend.
Ten einde die waarde van harde werk te verstaan, moet jy eers 'n goeie begrip van risiko en beloning besit. As moderne ouers is die versoeking groot om ons kinders teen risiko's te beskerm, terwyl ons steeds belonings toeken. Dis dié helikopterstyl van ouerskap wat dikwels blameer kan word vir die sin van geregtigheid waarop baie jongmense aanspraak maak, terwyl 'n gebrek aan aanspreeklikheid voorkom.
Ouers moet hulle drang om hul kinders teen alles te beskerm weerstaan ​​en hulle eerder help om 'n gevoel van realisme te omhels. Om dié rede is dit belangrik om die verhouding tussen risiko en beloning in jou kind te versterk.
Die uitvoering hiervan kan egter problematies wees. Daar is immers 'n subtiele maar belangrike onderskeid tussen entrepreneursrisiko en gedrag wat 'n algemene risiko is. Ter wille van dié onderskeid, gebruik ons ​die term "inisiatief" in plaas van risiko. Dit beteken om kreatief te wees en proaktiewe stappe te doen om te kry wat jy verlang. En ja, natuurlik is dit 'n risiko – daar is immers geen waarborg dat dit sal uitwerk nie.
Moedig kreatiwiteit aan en neem idees ernstig op.
As jy stappe neem om 'n soliede entrepreneursbasis vir jou kind te bou, sal hy of sy met unieke idees vorendag begin kom. Aan die begin mag dié idees meer dikwels vreemd/buitensporig en selfs snaaks wees.
Wees egter versigtig om jou kind nie te ontmoedig nie. Neem sy idees ernstig op, maak nie saak hoe laf dit mag wees nie. Moet nooit daaroor lag nie. Vir 'n jong brein kan 'n onuitvoerbare plan volkome redelik lyk. Moedig hom aan om die idee na te streef en na te dink oor wat hy nodig sou hê om dit te bereik.
Vandag se kinders moet entrepreneuries wees as hulle in die ekonomie van die toekoms wil slaag. En terwyl die feite van entrepreneurskap in die skool geleer kan word, moet ouers die entrepreneuriese gees van vroeg af by hulle kinders kweek, sodat dit vatplek kan kry.
https://www.forbes.com/sites/chrismyers/2017/03/31/how-to-raise-an-entrepreneurial-child/#74a254832ed4